A romániai lakosság egyharmadának nincs vezetékes vize | ERDON
A romániai lakosság egyharmadának nincs vezetékes vize
2008.02.28 10:06
A románok egyharmadának nincs vezetékes vize és csatornája – közölte szerdán Korodi Attila.
Románia környezetvédelmi és fenntartható fejlődési minisztere hangsúlyozta, hogy országának jelentős összegeket kell arra fordítania, hogy felszámolják e területen a lemaradást a többi európai uniós tagállamhoz képest.
“A csatornahálózat 18 381 kilométer hosszú, ami azt jelenti, hogy csupán 11,5 millió román jut ehhez a szolgáltatáshoz. Tízmillióan közülük városban, 1,5 millióan pedig vidéken élnek – tette hozzá a miniszter a román kormány infrastruktúrakorszerűsítési terve bemutatásakor.
Korodi Attila elmondta, hogy 47 romániai város, közöttük Bukarest előzetes tisztítás nélkül juttatja a folyókba a szennyvizet, és az országban lévő 1310 víztisztító 63,4 százaléka nem működik kielégítően.
A probléma megoldására Romániának 9,5 milliárd eurót kellene befektetnie 2018-ig az infrastruktúrába.
Bukarestnek is emelnie kell a háztartási hulladékok újrafeldolgozásának szintjét, hogy megfeleljen az európai követelményeknek. Jelenleg az újrafeldolgozható hulladékoknak csupán 2 százalékát gyűjtik be – tette hozzá Korodi Attila.